Matečná, Gabriela, podpredsedníčka vlády a ministerka pôdohospodárstva a rozvoja vidieka SR (2018-12-06):
Ďakujem veľmi pekne, pán predsedajúci. Pán poslanec, dovoľte mi prečítať odpoveď pána ministra obrany Slovenskej republiky a som tu preto, lebo je mimo Slovenskej republiky. Ďakuje vám pán minister za položenú otázku a zároveň prečítam tú odpoveď. V súvislosti s aktuálnou situáciou na Ukrajine bola v rámci všetkých súčastí ozbrojených síl Slovenskej republiky preverená funkčnosť systému vyrozumenia a dosiahnuteľnosť síl a prostriedkov určených na riešenie krízových situácií v stave bezpečnosti na plnenie stanoveného rozsahu úloh na podporu štátnych orgánov, obcí alebo vyšších územných celkov a na plnenie asistenčných úloh v prospech zložiek Ministerstva vnútra Slovenskej republiky v súlade s legislatívou Slovenskej republiky, čiže zákona č. 321/2002 Z. z. o ozbrojených silách Slovenskej republiky v znení neskorších predpisov, zákona č. 171/1993 Z. z. o Policajnom zbore v znení neskorších predpisov, zákona č. 42/1994 Z. z. o civilnej ochrane obyvateľstva v znení neskorších predpisov. V súvislosti s vyhlásením vojnového stavu na Ukrajine ma zástupca vojenského spravodajstva informoval o aktuálnom vývoji bezpečnostnej situácie a jeho komplikáciách pre Slovenskú republiku. Uviedol, že vojenské spravodajstvo neidentifikovalo indikátory ohrozenia bezpečnostných záujmov Slovenskej republiky. Vojenské spravodajstvo priebežne vyhodnocuje vzniknutú situáciu v priestore eskalácie napätia. O situácii sú priebežne informovaní najvyšší ústavní činitelia, prezident Slovenskej republiky, predseda vlády Slovenskej republiky a predseda Národnej rady Slovenskej republiky. V súvislosti so vzniknutou situáciou sa 28. novembra 2018 uskutočnilo rokovanie krízového štábu Ministerstva obrany Slovenskej republiky. V nadväznosti na informácie poskytnuté na rokovaní krízového štábu som nariadil všetkým členom krízového štátu zabezpečiť pripravenosť na riešenie krízovej situácie vo svojej pôsobnosti vydaním nariadenia smerujúceho k monitorovaniu a vyhodnocovaniu vývoja vonkajšieho bezpečnostného prostredia so zameraním na východnú Európu, k zintenzívneniu opatrení na ochranu objektov a zariadení rezortu ministerstva obrany, napríklad bezpečné uloženie zbraní a munície, k zabezpečeniu dosiahnuteľnosti a pripravenosti zamestnancov a vojakov zaraďovaných do výkonných orgánov a skupín na podporu krízového štábu Ministerstva obrany Slovenskej republiky a k pripravenosti príslušnej dokumentácie a vybavenia pracovísk týchto výkonných orgánov a skupín. Plnenie týchto úloh je priebežne kontrolované príslušnými veliteľmi a nadriadenými, ktorí sú pripravení v prípade potreby prijímať bezodkladné adekvátne opatrenia. Ozbrojené sily Slovenskej republiky vykonali kontrolu dosiahnuteľnosti predurčených síl a prostriedkov, materiálneho vybavenia, pripravenosti technických prostriedkov, ako aj dostupnosť predurčených pozemných a leteckých dopravných prostriedkov. Bola vykonaná aktualizácia všetkých riadiacich dokumentov skupín na plnenie úloh riešenia krízových situácií. Po preverení daných opatrení konštatujem, že ozbrojené sily Slovenskej republiky sú pripravené na plnenie úloh krízovej situácie a všetkých asistenčných úloh. Ďakujem za pozornosť.